## Més de 3.500 autònoms sense treballadors han sol·licitat les ajudes directes en la segona convocatòria per als afectats de la riuada

*** Estes ajudes es destinen als autònoms de 15 municipis afectats no inclosos en el primer decret i els que no van poder demanar-lo al desembre
* Labora tanca el termini el divendres 28 de febrer a les 15:00 hores**

Labora ha rebut fins al moment més de 3.500 sol·licituds d’autònoms sense treballadors afectats per la riuada per a la [segona convocatòria d’ajudes directes de 3.000 euros.](https://labora.gva.es/es/ciutadania/busque-ajudes-subvencions/ajudes-foment-de-l-ocupacio-2025/-/asset_publisher/KtnO6KufAa9s/content/eadana-2025-ayuda-extraordinaria-a-personas-trabajadoras-autonomas-dana-2024?redirect=https%3A%2F%2Flabora.gva.es%2Fes%2Fciutadania%2Fbusque-ajudes-subvencions%2Fajudes-foment-de-l-ocupacio-2025%3Fp_p_id%3D101_INSTANCE_KtnO6KufAa9s%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3D_118_INSTANCE_9NTS62jpNGf9__column-2%26p_p_col_count%3D1)

Esta ajuda s’afig a la ja abonada en desembre i va dirigida a les persones autònomes sense treballadors de 15 municipis que no estaven incloses en l’anterior decret d’ajudes, així com a tots els autònoms dels 75 municipis de la primera convocatòria que no van poder accedir a l’ajuda.

El secretari autonòmic d’Ocupació, Antonio Galvañ, ha animat els autònoms sense treballadors afectats a sol·licitar l’ajuda i ha destacat que el tràmit s’ha dissenyat “de manera molt senzilla, sense burocràcia perquè siguen accessibles per a tot el món”. D’esta manera, n’hi haurà prou amb presentar un formulari de dades i una declaració responsable de complir els requisits.

Galvañ ha informat que en la primera convocatòria d’estes ajudes es van beneficiar més de 13.000 autònoms sense treballadors i ha destacat l’agilitat de l’Administració “ja que només un dia després que finalitzara el termini ja s’havia començat a abonar les ajudes”.

Són 15 els municipis que s’inclouen en este nou decret d’ajudes: Alberic, Barxeta, Benaguasil, Benimodo, Carcaixent, Castelló, Castielfabib, Chulilla, la Pobla Llarga, l’Énova, Manuel, Millares, Rafelguaraf, Senyera i Tous. Tots els autònoms d’estes zones podran sol·licitar esta ajuda directa fins a les 15:00 hores del 28 de febrer.

A més, els autònoms dels 75 municipis inclosos en l’anterior decret que no van poder demanar esta ajuda tindran una nova oportunitat per a sol·licitar-la ara, en el mateix termini que els anteriors.

Amb estes ajudes el Consell vol pal·liar l’impacte de la riuada en un dels col·lectius més vulnerables del teixit productiu valencià. Per a esta nova convocatòria, es destinen 52 milions d’euros. S’espera que es puguen beneficiar al voltant de 17.300 treballadors autònoms d’estes zones, els negocis dels quals es van vore afectats per la catàstrofe.

Per a poder accedir a l’ajuda el personal autònom haurà de constar d’alta el 29 d’octubre de 2024 en la Seguretat Social o en alguna mútua, així com en l’impost d’activitats econòmiques, i el seu lloc de treball ha d’estar situat en alguna de les zones afectades.

En relació amb les dades bancàries imprescindibles per a poder rebre la subvenció, cal assenyalar que les persones que no hagen tingut relació anteriorment amb la Generalitat han de donar d’alta el compte bancari on vullguen rebre l’ajuda i omplir un senzill tràmit disponible a través de la [web de Labora](https://www.gva.es/es/inicio/procedimientos?id_proc=22648).

Fecha: 21/02/2025